असित के आरोपों को बताया गलत, बोले- उन्होंने कभी किसी से गाली-गलौज नहीं की
TMKOC Producer Asit Kumarr Modi sexual harassment case. तारक मेहता का उल्टा चश्मा इन दिनों बेहद विवादों में है। शो में रोशन भाभी का किरदार निभाने वाली एक्ट्रेस जेनिफर मिस्त्री बंसीवाल ने प्रोड्यूसर असित मोदी के खिलाफ मौखिक उत्पीड़न का आरोप लगाया है।
तारक मेहता का उल्टा चश्मा इन दिनों बेहद विवादों में है। शो में रोशन भाभी का किरदार निभाने वाली एक्ट्रेस जेनिफर मिस्त्री बंसीवाल ने प्रोड्यूसर असित मोदी के खिलाफ मौखिक उत्पीड़न का आरोप लगाया है। वहीं मेकर्स ने आरोपों को झूठा बताते हुए दावा किया है कि सेट पर जेनिफर का बर्ताव ठीक नहीं था, जिस कारण उन्हें हटाया गया है। हालांकि, अब इस पूरे मामले पर शो के एक्स डायरेक्टर मालवा राजदा का रिएक्शन सामने आया है।
शो के मेकर्स के आरोपों को गलत ठहराते हुए मालव ने बताया कि सेट पर जेनिफर का स्वाभव हमेशा से बहुत अच्छा था, वो सभी के साथ अच्छे से पेश आती थीं।
14 सालों तक सेट पर काम किया, उनका व्यवहार काफी अच्छा था 
ईटाइम्स से बातचीत के दौरान मालव राजदा ने कहा- ‘मैंने उनके साथ 14 सालों तक सेट पर काम किया है। वो सेट पर सबसे ज्यादा खुशमिजाज लोगों में से हैं। सभी के साथ उनका व्यवहार काफी अच्छा है। चाहे वो टेक्निकल टीम हो, या फिर डायरेक्शन टीम, डीओपी, हेयर-मेकअप या उनके को-स्टार्स हों। सेट पर सभी के साथ उनके रिश्ते बहुत अच्छे थे। उन्होंने कभी भी सेट पर किसी के साथ कोई भी बदसलूकी या फिर गाली-गलौज नहीं की।’
जेनिफर कभी भी सेट पर देरी से नहीं पहुंची, उनके कारण शूटिंग पर कभी नुकसान नहीं हुआ
मालव राजदा ने जेनिफर के अनुशासनहीन और देरी से सेट पर पहुंचने के दावों को खारिज किया। उन्होंने कहा- ‘जहां तक ये दावे किए जा रहे हैं कि वह सेट पर देर से आती थीं, मैं यही कहूंगा कि 14 साल में ऐसा कभी नहीं हुआ जब उनकी वजह से मेरे शूट को नुकसान उठाना पड़ा हो।’
उन्होंने आगे कहा-‘बहुत सारे एक्टर्स सेट पर देरी से पहुंचते हैं और बम सभी मुंबई के ट्रेफिक से वाकिफ हैं। इसलिए आधा घंटा तक देरी ठीक है। कई बार ऐसा हुआ है जब हमने एक्टर्स की शूटिंग का समय 12 घंटे तक डिले कर दिया है। पिछले 14 सालों में जेनिफर की वजह से मे मेरी शूटिंग पर कभी कोई नुकसान नहीं हुआ।’बता दें कि मालव राजदा करीब 14 सालों तक तारक मेहता का उल्टा चश्मा के डायरेक्टर रह चुके हैं। हालांकि, जनवरी 2023 में उन्होंने इस शो को छोड़ दिया।
मालव ने जेनिफर की तारीफ की, बोले- शूट लेट न हो इसलिए खुद मेकअप कल लेती थीं
भले ही मालव ने शो के मेकर्स पर सीधे तौर पर निशाना न साधा हो, लेकिन उन्होंने जेनिफर की तारीफ जरूर की। उन्होंने कहा- ‘ऐसा कई बार हुआ है, जब उन्होंने अपना मेकअप और हेयर स्टाइल भी खुद ही सेट की हैं, ताकि शूट में देरी न हो। वो उनमें से एक थीं, जो सभी एक्टर्स के साथ बैठकर लंच करती थीं। यह एक या दो बार की बात नहीं है, बल्कि यह उनका डेली रूटीन था। मुझे नहीं लगता कि कोई भी ऐसा व्यक्ति किसी के साथ बातचीत करेगा या बैठेगा, जो सेट पर बुरा बर्ताव करेगा। वो बहुत सभी के साथ काफी अच्छा बॉन्ड शेयर करती थीं।’
प्रेग्नेंसी के दौरान काम करना चाहती थीं जेनिफर, मेकर्स ने नहीं दी थी इजाजत
बातचीत के दौरान मालव से पूछा गया कि क्या मेकर्स ने जेनिफर को जानबूझकर काम से बाहर किया था, जब वो प्रेग्नेंट थीं। इस पर डायरेक्टर ने कहा- एक्टर्स और प्रोड्यूसर के बीच अक्सर इस तरह की चीजें होती रहती हैं। इस तरह के फैसले असित भाई के केबिन में होते हैं, इसलिए मुझे इस बारे में ज्यादा जानकारी नहीं है।
गुरुचरण सिंह शो में नहीं थे, हम जेनिफर को प्रेग्नेंट नहीं दिखा सकते थे
उन्होंने आगे कहा- ‘मेरी जानकारी के मुताबिक जेनिफर प्रेग्नेंसी के दौरान भी शो में काम करना चाहती थीं। लेकिन उस वक्त शो में गुरुचरण सिंह नहीं थे, ऐसे में उन्हें प्रेग्नेंट नहीं दिखाया जा सकता था। वह पूरी तरह से अलग मुद्दा है, मुझे इस बारे में पूरी जानकारी नहीं है। मैं बस यही कहना चाहूंगा कि सेट पर उनका व्यवहार कभी भी बुरा नहीं था।’